Aspa

Aspa-ætten er en samlebetegnelse for en gruppe sammenvevde norske slekter med adelige innslag som i middelalderen spilte en betydelig rolle i norsk politisk og kirkelig historie. Hovedsetet var på og omkring gårdene Aspa og Boksaspa på Aspøya, nå i Tingvoll kommune.

Ætten kan hovedsakelig deles i tre:
Aslak Jonssons slekt
Trond Toraldssons slekt
Torstein Eirikssons slekt

De første sikre medlemmer av ætten var Aslak Jonsson (død før 1463) og hans kone fru Gro. Frue-tittelen antyder at hun tidligere var gift med en ridder.

Aslak nevnes i 1443 da han overlater blant annet halve Aspa til sin datter Jorann, som var gift med Trond Toraldsson. De var foreldre til erkebiskop Olav Trondsson (død 1474). Hans bror Ivar Trondsson i Aspa (nevnt 1453–89) overtok gården etter moren. Han var muligens gift med en kvinne av ætten Teiste.

Olav og Ivar donerte i 1473 store deler av sitt jordegods, som bestod av en rekke gårder på Nordmøre, til Nidaros domkirke for en 30-årsperiode. Det skulle imidlertid kreve over hundre år og flere klager før det ble gitt tilbake. Ved herredagen i Trondhjem den 11. september 1578 ble Ivars oldebarn Auden Tostensson i Aspa tildømt hele godset som rette arving.

Hans dattersønn Auden Ågesson slo seg opp på Molde som eier av blant annet Reknes-gården (se der). I andre grener av slekten opptrer senere slektsnavnet Trygge, uten at dets opphav er klarlagt.

Litteratur

Grønli, Oddvar (1952) «Ei ættetavla frå reformasjonstida» (Norsk Slektshistorisk Tidsskrift: 13). Oslo: Norsk Slektshistorisk Forening
Myrvoll, Klaus Johan (1998): «Eitkvart nytt um Aspa-ætti» (Norsk slektshistorisk tidsskrift: 36/4). Oslo: Norsk Slektshistorisk Forening
Myrvoll, Klaus Johan (2007): «Margrete i Aspa – løysing på floken» (Norsk slektshistorisk tidsskrift: 41/1)
Oldervik, Finn (1988): «Ouden Oudenson i Aspen – har han levd? Gaute Ivarson – var han likevel son til Ivar Trondson i Aspen?» (Årbok for Nordmøre, s. 71–77)

Øvrige kilder
Dokumentasjonsprosjektet. Diplomatarium Norvegicum: bind 21, nr. 415

Norske slekter
Adelige slekter
Middelalderen i Norge
Tingvoll